ครม.มีมติโยก “อารีพงศ์ ภู่ชอุ่ม” คืนเก้าอี้ปลัดพลังงานอีกรอบ
ครม.มีมติโยก "อารีพงศ์ ภู่ชอุ่ม" คืนเก้าอี้ปลัดพลังงานอีกรอบ
1 ก.ย. 2558

นางกอบกาญจน์ วัฒนาวรางกูร รัฐมนตรีว่าการกระทรวงการท่องเที่ยวและกีฬา เปิดเผยว่า กระทรวงพลังงานขอตัวนายอารีพงศ์ ภู่ชอุ่ม ปลัดกระทรวงการท่องเที่ยวและกีฬา กลับไปช่วยงาน เนื่องจากเป็นบุคคลที่มีความรู้ความสามารถ โดยจะเริ่มมีผลในปีงบประมาณใหม่ ซึ่งเชื่อว่าจะไม่กระทบงานที่กระทรวงท่องเที่ยวฯ
“เราก็เสียดายมากแต่ก็เข้าใจว่าภาพรวมของงานด้านพลังงานของประเทศเป็นเรื่องที่ต้องการบุคคลที่มีความรู้ความเข้าใจ ซึ่งเชื่อว่าด้วยประสบการณ์ของท่านอารีพงศ์ซึ่งเคยเป็นปลัดกระทรวงพลังงานมาก่อนและเคยทำงานร่วมกับภาคเอกชนจะทำงานด้านพลังงานได้ทันที…ในช่วง 1 เดือนที่เหลือท่านอารีพงศ์ก็จะช่วยปูฐานงานด้านท่องเที่ยว” นางกอบกาญจน์ กล่าว 
ทั้งนี้ นายคุรุจิต นาครทรรพ ปลัดกระทรวงพลังงานคนปัจจุบันจะเกษียณอายุราชการในเดือน ก.ย.นี้ 
อนึ่ง เมื่อวันที่ 30 มิ.ย.58  พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี แถลงว่า ที่ประชุมคณะรัฐมนตรีนอกสถานที่ที่ จ.เชียงใหม่ อนุมัติตามที่กระทรวงการท่องเที่ยวและกีฬาเสนอรับโอนนายอารีพงศ์ ภู่ชอุ่ม เลขาธิการ ก.พ.ร. (นักบริหารระดับสูง) สำนักงาน ก.พ.ร. สำนักนายกรัฐมนตรี ไปแต่งตั้งให้ดำรงตำแหน่งปลัดกระทรวง (นักบริหารระดับสูง) สำนักงานปลัดกระทรวง กระทรวงการท่องเที่ยวและกีฬา